Wil SG
Wil isch e chlineri Stadt und ehemolige Hoptort vom Waalchrais Wil im Kanton Sangalle mit öpe 23'000 Iiwohner (Stand Januar 2013, inkl. Bronschhofe).

Gschicht 
Will wärend meh als 500 Joor z Wil Fürschtäbt vom Chloschter Sangalle residiert händ, haisst Wil au Hüt no Äbtestadt. Vor 1226 hät Wil dä Grofe vom Toggeburg ghört und ab 1798 för fööf Johr zum ehemolige Kanton Säntis. Dank de wichtige Vercherslag und em Marträcht, wo Wil dor d Fürschtäbt i de zwaite Hälfti vom föfzääte Johrhundert übercho händ, hät d Stadt en Uufschwung erläbt. No hüt zügt d Altstadt mit em Hof zu Wil vo säbere Zyt. 1984 hät Wil drum au de Wakkerpriis übercho.

Am 3. Juli 2011 händ d Stimmbürger vo Wil und Bronschhofe mit eme Jo-Stimme-Aatail vo 63,2 respektiv 78,3 Prozänt de Fusion zunnere nöie politische Gmeind Wil uf de 1. Januar 2013 zuegstumme. Endi Dezember vor de Fusion hät Bronschhofe 4'675 und Wil 18'206 Iiwohner gha.

Am 4. November 2012 isch d Susanne Hartmann (CVP) zur nöie Stadtpräsidentin vo Wil gwäält worde. Si isch als wildi Kanditatin zu däne Wahle aaträte, da haisst, si isch vo ihrer aigne Partai nöd understützt worde. D Susanne Hartmann isch di ersti Frau im Kanton Sangalle, wo e Stadt präsidiere dörf.

Sehenswürdigkaite 
 Hof zu Wil, ehemoligi Residänz vo de Fürschtäbt
 Altstadt, mittelalterlich prägt
 Stadtcherche Sankt Niklaus, afangs 14ti Joorhundert
 Pfarrcherche Sankt Peter, (erschti Pfarrcherche z Wil)

Verchehr 
Wil isch im Fürschteland en wichtige Chnotepunkt für de Strosse- und Schinäverchehr. Wil hät mit de Autobahn A1 Sangalle-Züri e gueti Wescht-Oscht-Verbindig und mit de Hoptstross vo Chrützlinge dor dä Thurgau und witer dörs Toggeburg uuf, öber Wattwil bis uf Wildhuus, au e wichtegi Nordsüd-Achse.

Persönlichkaite 
Wil isch de Geburtsort vo däne Lüt:
 Max Peter Ammann (* 1929), Filmregissör
 Kurt Felix (1941–2012), Fernsemoderator vom Teleboy und vo Verstehen Sie Spaß?
 Johann Baptist Hilber (1891–1973), Musiker, Komponischt und Chorlaiter
 Anna Sutter (1871–1910), Operesängeri

Weblink 

 Offizielli Website vo de Stadt Wil
 Ortsbürgergmaind Wil
 Stadtlexikon, Iiblick i d Gschicht bis is 12ti Joorhundert

Fuessnoote 

Ort (Kanton Sankt Galle)
Stadt (Schwiiz)